CELEX: 
Language: lv
Date: 2018-12-14 00:00:00
Title: KOMISIJAS DELEĢĒTĀ REGULA (ES) …/.. ar kuru groza II pielikumu Eiropas Parlamenta un Padomes Regulā (ES) Nr. 516/2014, ar ko izveido Patvēruma, migrācijas un integrācijas fondu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Ar Eiropas Parlamenta un Padomes Regulu (ES) Nr. 516/2014
                  1
               , ar ko izveido Patvēruma, migrācijas un integrācijas fondu, Komisija ir pilnvarota pieņemt deleģētos aktus saskaņā ar 26. pantā izklāstītajiem nosacījumiem.
            
            
               Konkrēti – ar Regulas (ES) Nr. 516/2014 16. panta 2. punktu Komisija Regulas (ES) Nr. 514/2014 15. pantā minētās starpposma pārskatīšanas kontekstā ir pilnvarota ar deleģēto aktu pārskatīt minētās regulas II pielikumu, kurā izklāstīts 16. pantā un 38. apsvērumā minēto konkrēto darbību saraksts.
            
            
               Migrācijas plūsmu dinamiskā rakstura dēļ ir nepieciešama kopīga un elastīga pieeja, ar kuru adekvāti ņem vērā ES un tās dalībvalstu politikas norises un finansējuma vajadzības, jo īpaši to dalībvalstu, kuras pastāvīgi saskaras ar lielu migrācijas spiedienu pie to ārējām robežām.
            
            
               Šajā kontekstā Eiropas programmā migrācijas jomā, ar kuru Eiropas Komisija nāca klajā 2015. gada 13. maijā
                  2
                un kuru Eiropadome apstiprināja 2015. gada 25. un 26. jūnijā
                  3
               , tika ietverti vairāki īstermiņa un ilgtermiņa pasākumi, tostarp kopējās Eiropas patvēruma sistēmas (KEPS) efektīva īstenošana. Cita starpā ir atsauce uz uzlabotiem uzņemšanas nosacījumiem nolūkā stiprināt patvēruma meklētāju pamattiesību aizsardzību, īpašu uzmanību veltot neaizsargātu personu grupu vajadzībām. Saskaņā ar Regulas (ES) Nr. 516/2014 3. panta 2. punktu Patvēruma, migrācijas un integrācijas fondam būtu jāpalīdz stiprināt un attīstīt visus KEPS aspektus.
            
            
               Eiropadome savos 2018. gada 28. jūnija secinājumos ir atkārtoti uzsvērusi nepieciešamību atbalstīt šādus centienus, aicinot uz brīvprātības pamata izveidot ES teritorijā “kontrolētus centrus”.
            
            
               Saistībā ar dalībvalstu valsts programmu starpposma pārskatīšanu, kas veikta saskaņā ar Regulas (ES) Nr. 514/2014 15. pantu, un ņemot vērā ES politikas prioritātes, kuras minētas iepriekš, un Patvēruma, migrācijas un integrācijas fonda vispārīgos un konkrētos mērķus, tika apzinātas dalībvalstu vajadzības pēc papildu finansējuma, jo īpaši to dalībvalstu, kuras saskaras ar lielu migrācijas spiedienu pie ārējām robežām.
            
            
               Minētās vajadzības jo īpaši ir saistītas ar uzņemšanas, izmitināšanas un aizturēšanas vietām un attiecīgajiem pakalpojumiem, ko sniedz starptautiskās aizsardzības pieteikuma iesniedzējiem vai citiem trešo valstu valstspiederīgajiem, kuri atrodas dalībvalstī un neatbilst vai vairs neatbilst dalībvalsts ieceļošanas un/vai uzturēšanās nosacījumiem, kā arī saistītas ar atbalstu, kas paredzēts starptautiskās aizsardzības saņēmēju mājoklim.
            
            
               Šādas finansējuma vajadzības būtu jānodrošina pēc iespējas pienācīgāk, izmantojot vispiemērotāko finansēšanas instrumentu.
            
            
               Šajā sakarā – ņemot vērā saistīto finansējuma vajadzību specifiku – dalībvalstu valsts programmu papildināšana ar tā sadales koeficienta palīdzību, kas tika izmantots katras dalībvalsts pamata piešķīruma sadalē, nav piemērotais instruments, jo tas neļautu īpaši pievērsties to dalībvalstu apzinātajām vajadzībām, kuras saskaras ar lielu migrācijas spiedienu.
            
            
               Ārkārtas palīdzības izmantošana arī nav vispiemērotākais risinājums, jo, lai šo palīdzību izmantotu, principā ir vajadzīgi ļoti specifiski apstākļi, proti, ārkārtas situācija, kā definēts Regulas (ES) Nr. 516/2014 2. panta k) punktā. Turklāt ārkārtas palīdzības ietvaros finansējumu piešķir saskaņā ar projekta pieeju un uz ierobežotu laikposmu – pretstatā valsts programmas ietvaros piešķirtā finansējuma daudzgadu perspektīvai.
            
            
               Konkrētu darbību izmantošana dalītās pārvaldības ietvaros ļauj elastīgāk pielāgoties attiecīgās situācijas dinamikai un specifikai, jo šīs darbības nodrošina individuāli pielāgotu pieeju, kā novirzīt dalībvalstīm papildu finansējumu, lai Patvēruma, migrācijas un integrācijas fonda ietvaros atbalstītu konkrētu pasākumu. Tā kā pasākumi, kuriem vajadzīgs iepriekš minētais papildu finansiālais atbalsts, ir ļoti specifiski, konkrētas darbības tādēļ uzskatāmas par vispiemērotāko finansēšanas instrumentu.
            
            
               II pielikumā ietvertajā pašreizējā konkrēto darbību sarakstā ir sešas transnacionālas konkrētās darbības un divas valsts mēroga darbības, kas tiek īstenotas sadarbībā ar UNHCR.
            
            
               Tā kā esošās konkrētās darbības neļauj atbalstīt starpposma pārskatīšanas kontekstā apzināto pasākumu veidu, šāda jauna konkrētā darbība ir jāiekļauj Regulas (ES) Nr. 516/2014 attiecīgajā pielikumā.
            
            
               Tagad ierosinātā konkrētā darbība palīdzētu panākt migrācijas plūsmu efektīvu pārvaldību, kas ir daļa no fonda vispārīgā mērķa, un palielinātu solidaritāti dalībvalstu starpā, kas ir Patvēruma, migrācijas un integrācijas fonda nepārprotams konkrētais mērķis. Turklāt tas atbilst pasākumiem, kas Eiropas programmā migrācijas jomā paredzēti attiecībā uz kopējās Eiropas patvēruma sistēmas efektīvu īstenošanu.
            
            
               Turklāt šāds konkrēto darbību saraksta grozījums, ko veic, lai apmierinātu dalībvalstu minētās īpašās vajadzības, kā paredzēts Patvēruma, migrācijas un integrācijas fonda juridiskajā pamatā, paver arī iespēju palielināt ES pievienoto vērtību migrācijas plūsmu pārvaldības kontekstā.
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Atbilstīgi labāka regulējuma noteikumiem un saskaņā ar Regulas (ES) Nr. 516/2014 51. apsvērumu Komisijai, sagatavojot deleģētos aktus, būtu jāapspriežas ar ekspertiem no visām dalībvalstīm. Lai apspriestu šo jautājumu, 2018. gada 6. jūnijā tika sasaukta ekspertu līmeņa sanāksme. Ļoti nelielā reģistrēto dalībnieku skaita dēļ sanāksme tika atcelta, un apspriešana notika 2018. gada 4.–20. jūnijā, izmantojot rakstisku procedūru.
            
         
         
            
               Komisijas deleģētās regulas projektā tika pienācīgi ņemtas vērā no dalībvalstu ekspertiem saņemtās piezīmes.
            
            
               Atbilstīgi labāka regulējuma noteikumiem pēc starpdienestu apspriešanās tika izmantots piezīmju sniegšanas mehānisms. Piezīmju sniegšanas periods beidzās 2018. gada 22. oktobrī. Piezīmes netika saņemtas.
            
            
            
               3.DELEĢĒTĀ AKTA JURIDISKIE ASPEKTI
            
            
               Ar Regulas (ES) Nr. 516/2014 16. panta 2. punktu Komisija ir pilnvarota pieņemt deleģētos aktus, lai grozītu minētās regulas II pielikumu, kurā izklāstīts konkrēto darbību saraksts.
            
            
               Regulas (ES) Nr. 516/2014 26. pantā ir noteikta deleģēšanas īstenošana un jo īpaši nosacījumi, saskaņā ar kuriem Komisijai ir piešķirtas pilnvaras pieņemt deleģētos aktus.
            
            
               
            
            
               KOMISIJAS DELEĢĒTĀ REGULA (ES) …/..
            
            
               (14.12.2018),
            
            
               ar kuru groza II pielikumu Eiropas Parlamenta un Padomes Regulā (ES) Nr. 516/2014, ar ko izveido Patvēruma, migrācijas un integrācijas fondu
               
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) Nr. 516/2014 (2014. gada 16. aprīlis), ar ko izveido Patvēruma, migrācijas un integrācijas fondu, groza Padomes Lēmumu 2008/381/EK un atceļ Eiropas Parlamenta un Padomes Lēmumus Nr. 573/2007/EK un Nr. 575/2007/EK un Padomes Lēmumu 2007/435/EK
                  4
               , un jo īpaši tās 16. panta 2. punktu,
            
            
               tā kā:
            
            
               (1)Regulas (ES) Nr. 516/2014 15. panta 1. punkta b) apakšpunktā un 16. panta 1. un 3. punktā ir minēti konkrētām darbībām pieejamie resursi, kas piešķirami dalībvalstīm.
            
            
               (2)Regulas (ES) Nr. 514/2014 15. pantā minētās starpposma pārskatīšanas kontekstā tika apzinātas dalībvalstu vajadzības pēc papildu finansējuma patvēruma, migrācijas un integrācijas jomā.
            
            
               (3)Starpposma pārskatīšanā tika skaidri norādīts, ka jāsniedz pienācīgs finansiāls atbalsts saistībā ar uzņemšanas, izmitināšanas un aizturēšanas vietām un attiecīgajiem pakalpojumiem, ko sniedz starptautiskās aizsardzības pieteikuma iesniedzējiem vai trešo valstu valstspiederīgajiem, kuri atrodas dalībvalstī un neatbilst vai vairs neatbilst dalībvalsts ieceļošanas vai uzturēšanās nosacījumiem, kā arī saistībā ar atbalstu, kas paredzēts starptautiskās aizsardzības saņēmēju mājoklim.
            
            
               (4)Eiropadome savos 2018. gada 28. jūnija secinājumos ir atkārtoti uzsvērusi Savienības atbalstu šādiem centieniem, aicinot uz brīvprātības pamata izveidot Savienības teritorijā “kontrolētus centrus”.
            
            
               (5)Regulas (ES) Nr. 516/2014 II pielikumā ietvertajā pašreizējā konkrēto darbību sarakstā ir izklāstītas astoņas konkrētās darbības, par kurām dalībvalstis saņem papildu finansējumu, no kurām sešas ir kopīgas darbības, kurās iesaistītas vairākas dalībvalstis.
            
         
         
            
               (6)Izmantojot konkrēto darbību pašreizējo sarakstu, nevar pienācīgi pievērsties politikas norisēm un finansējuma vajadzībām, kas atklātas starpposma pārskatīšanas kontekstā. Tāpēc minētā saraksta grozīšana ir labākais veids, kā nodrošināt Patvēruma, migrācijas un integrācijas fonda elastīgumu.
            
            
               (7)Jaunā konkrētā darbība, ko pievieno Regulas (ES) Nr. 516/2014 II pielikumam, palīdzētu panākt migrācijas plūsmu efektīvu pārvaldību. Tā atbilstu minētās regulas konkrētajam, 3. panta 2. punkta d) apakšpunktā minētajam mērķim – stiprināt solidaritāti starp dalībvalstīm.
            
            
               (8)Tādas jaunas konkrētās darbības pievienošana, kura atspoguļo nesenās politikas norises un dalībvalstu finansējuma vajadzības, radītu būtisku pievienoto vērtību, jo tā palīdzētu mazināt spiedienu uz tām dalībvalstīm, kuras visvairāk skar migrācijas un patvēruma meklētāju plūsmas, un tādējādi uz Savienību kopumā.
            
            
               (9)Lai būtu iespējams nekavējoties piemērot šo konkrēto darbību un, ņemot vērā iepriekš apzinātās steidzamās finansējuma vajadzības, regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               (10)Tādēļ būtu attiecīgi jāgroza Regula (ES) Nr. 516/2014,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) Nr. 516/2014 II pielikumā pievieno šādu 9. punktu:
            
            
               „9. Dalībvalstīs, kuras saskaras ar lielu un nesamērīgu migrācijas spiedienu, pienācīgu uzņemšanas, izmitināšanas un aizturēšanas vietu izveide, attīstīšana un darbība un attiecīgie pakalpojumi, ko sniedz starptautiskās aizsardzības pieteikuma iesniedzējiem vai trešo valstu valstspiederīgajiem, kuri atrodas dalībvalstī un neatbilst vai vairs neatbilst dalībvalsts ieceļošanas un/vai uzturēšanās nosacījumiem, kā arī atbalsts, kas paredzēts starptautiskās aizsardzības saņēmēju mājoklim, tostarp dalībvalsts izveidotajos “kontrolētajos centros”.”.
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
            
            
               Briselē, 14.12.2018
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Eiropas Parlamenta un Padomes Regula (ES) Nr. 516/2014 (2014. gada 16. aprīlis), ar ko izveido Patvēruma, migrācijas un integrācijas fondu, groza Padomes Lēmumu 2008/381/EK un atceļ Eiropas Parlamenta un Padomes Lēmumus Nr. 573/2007/EK un Nr. 575/2007/EK un Padomes Lēmumu 2007/435/EK (OV L 150, 20.5.2014., 168. lpp.).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        OV L 150, 20.5.2014., 168. lpp.